
TAIRISCINT I gCOMHAIR RÚN Ó PHARLAIMINT NA hEORPA
le moltaí don Choimisiún ar an treoir maidir leis an aistriú cóir sa domhan oibre: cruthú post a áirithiú agus geilleagair áitiúla a athbheochan
(2025/2131(INL))
Tá Parlaimint na hEorpa,
–	ag féachaint d’Airteagal 225 den Chonradh ar Fheidhmiú an Aontais Eorpaigh (CFAE),
–	ag féachaint don tuairim ón gCoiste um Ghnóthaí Dlíthiúla maidir leis an mbunús dlí atá beartaithe,
–	ag féachaint do Rialacha 47 agus 55 dá Rialacha Nós Imeachta,
–	ag féachaint d’Airteagail 4, 9, 46, 149, 151, 153, 162, 164, 174 go 178 agus 349 de CFAE,
–	ag féachaint do theachtaireacht an 11 Nollaig 2019 ón gCoimisiún maidir leis an gComhaontú Glas don Eoraip (COM(2019)0640),
–	ag féachaint do theachtaireacht ón gCoimisiún an 4 Márta 2021 dar teideal ‘Plean Gníomhaíochta um Cholún Eorpach na gCeart Sóisialta’ (COM(2021)0102),
	ag féachaint do Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta[footnoteRef:1] (STA),–	ag féachaint do Rialachán (AE) 2021/1056 ó Pharlaimint na hEorpa agus ón gComhairle an 24 Meitheamh 2021 lena mbunaítear an Ciste um Aistriú Cóir[footnoteRef:2] (CUAC), [1:  IO L 57, 18.2.2021, lch. 17.]  [2:  IO L 231, 30.6.2021, lch. 1.] 

–	ag féachaint do Rialachán (AE) 2021/1057 ó Pharlaimint na hEorpa agus ón gComhairle an 24 Meitheamh 2021 lena mbunaítear Ciste Sóisialta na hEorpa Plus (CSE+) agus lena n-aisghairtear Rialachán (AE) Uimh. 1296/2013[footnoteRef:3], [3:  IO L 231, 30.6.2021, lch. 21.] 

–	ag féachaint do Rialachán (AE) 2021/691 ó Pharlaimint na hEorpa agus ón gComhairle an 28 Aibreán 2021 maidir leis an gCiste Eorpach um Choigeartú don Domhandú d’Oibrithe Iomarcacha (CED) agus lena n-aisghairtear Rialachán (AE) Uimh. 1309/2013[footnoteRef:4], [4:  IO L 153, 3.5.2021, lch. 48.] 

	ag féachaint do Rialachán (AE) 2023/955 ó Pharlaimint na hEorpa agus ón gComhairle an 10 Bealtaine 2023 lena mbunaítear Ciste Aeráide Sóisialta agus lena leasaítear Rialachán (AE) 2021/1060[footnoteRef:5], [5:  IO L 130, 16.5.2023, lch. 1.] 

–	ag féachaint do Threoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear scéim um lamháltais astaíochtaí gás ceaptha teasa a thrádáil laistigh den Chomhphobal agus lena leasaítear Treoir 96/61/CE ón gComhairle[footnoteRef:6], [6:  IO L 275, 25.10.2003, lch. 32.] 

	ag féachaint do thuarascáil Mario Draghi ó Mheán Fómhair 2024 dar teideal ‘Tuarascáil maidir le todhchaí iomaíochas na hEorpa’ (‘Tuarascáil Draghi’),
–	ag féachaint don Treochlár um Poist ar Ardchaighdeán, 
–	ag féachaint don Mholadh ón gComhairle maidir le haistriú cóir i dtreo na haeráidneodrachta ó 2022,
–	ag féachaint don tuarascáil ón gCoiste um Fhostaíocht agus um Ghnóthaí Sóisialta (A10‑0000/2025),
A.	de bhrí go bhfuil tionchar claochlaitheach ollmhór ag an aistriú glas agus ag an aistriú digiteach ar gheilleagair, réigiúin agus ionaid oibre na hEorpa; de bhrí go bhfuil sé bunriachtanach aistriú éifeachtach chuig geilleagar aeráidneodrach agus digitithe agus laghdú ar spleáchais soláthair fuinnimh a áirithiú d’inbhuanaitheacht, d’fhás agus d’iomaíochas na hEorpa; de bhrí go mbeidh rath an dá aistriú ar deireadh thiar ag brath go mór ar a áirithiú go mbeidh an t-aistriú cóir agus cuimsitheach d’oibrithe, do ghnólachtaí agus do réigiúin lena mbaineann;
B.	de bhrí gur cheart go dtacódh bainistiú an aistrithe chuig geilleagar atá neodrach ó thaobh carbóin de ní hamháin le haistrithe chuig poist nua in earnálacha atá ag teacht chun cinn ach freisin leis na poist agus na hearnálacha atá ann cheana a choinneáil agus a oiriúnú do thionscail agus do theicneolaíochtaí aeráidneodracha agus glana do dhaoine atá ina gcónaí i gcríocha atá buailte; de bhrí go bhfuil sé tábhachtach go mbraitheann oibrithe agus cuardaitheoirí poist go dtacaítear leo chun aistrithe a bhainistiú chun tuiscint agus glacadh le haidhmeanna straitéis 2050 a chothú;
C.	de bhrí, cé go bhfuil sé d’aidhm ag roinnt tionscnamh tábhachtach reachtach agus neamhreachtach de chuid an Aontais nó gur féidir leo cabhrú le haghaidh a thabhairt ar thionchair an dá aistriú (go háirithe, an Sásra um Aistriú Cóir, CUAC, Aontas na Scileanna, an Ciste Aeráide Sóisialta, CSE+ agus STA), go bhfuil bearnaí fós sa chreat reachtach agus beartais a mhéid a bhaineann le suaitheadh san ionad oibre, cearta oibrithe, cosaint shóisialta agus idirphlé sóisialta; de bhrí nach féidir ach le gníomhaíocht ar leibhéal an Aontais fíor-bhreisluach agus cóineasú sóisialta aníos comhreathach a áirithiú chun an gealltanas ‘gan aon duine a fhágáil ar lár’ a bhaint amach;
D.	de bhrí go sainaithnítear i dtuarascáil Draghi ganntanais leanúnacha scileanna mar bhacainn ar nuálaíocht, ar ghlacadh teicneolaíochta agus ar iarrachtaí dícharbónaithe, rud a chuireann bac ar an bhfás agus ar an iomaíochas; de bhrí go dtugtar faoi deara i dtuarascáil Draghi go bhfuil deacrachtaí ag beagnach 80 % de ghnólachtaí beaga agus meánmhéide oibrithe a aimsiú a bhfuil an tacar scileanna ceart acu; de bhrí go leagtar béim i dtuarascáil Draghi freisin ar an ngá le háirithiú go mbeidh fás táirgiúlachta agus cuimsiú sóisialta fite fuaite ina chéile, agus a ríthábhachtachaí atá córais leasa na mBallstát chun seirbhísí poiblí láidre, cosaint shóisialta, tithíocht, iompar agus cúram leanaí a sholáthar le linn an aistrithe;
1.	á thabhairt chun suntais go mbeidh ról tábhachtach ag an aistriú rathúil chuig foinsí fuinnimh agus tionscail níos inbhuanaithe in iomaíochas fadtéarmach ghnólachtaí an Aontais ar an margadh domhanda; á chur i bhfios go láidir gur gá a áirithiú go mbeidh gnólachtaí agus oibrithe feistithe go maith chun leas a bhaint as na deiseanna a eascraíonn as an aistriú chuig réitigh nua agus nuálacha; á chreidiúint go bhfuil creat ceangailteach chun aghaidh a thabhairt ar na dúshláin agus ar na deiseanna a bhaineann le haistriú cóir san ionad oibre bunriachtanach chun íoschaighdeáin choiteanna a áirithiú chun soiléireacht agus struchtúr a sholáthar d’oibrithe agus d’fhostóirí araon maidir le hathrú a thuar agus a bhainistiú agus, ar deireadh, athléimneacht, iomaíochas agus cóineasú sóisialta aníos an Aontais a fheabhsú; á chur i bhfáth gur féidir le réigiúin tacú leis an aistriú cóir trí chosaint shóisialta, éagsúlú eacnamaíoch agus comhordú críochach a chomhcheangal chun tionchair dhiúltacha a laghdú agus forbairt níos cuimsithí a chur chun cinn;
2.	á thabhairt chun suntais go dtéann tionchar an dícharbónaithe ar an bhfostaíocht níos faide ná laghduithe in earnálacha na mbreoslaí iontaise agus go mbeidh tionchar níos leithne aige ó thaobh athshainiú poist agus aistriú foriomlán i margadh an tsaothair; á chur i bhfáth go bhfuil gá leis an nuashonrú atá le tarlú go luath ar Phlean Gníomhaíochta um Cholún Eorpach na gCeart Sóisialta agus ar an Treochlár nua um Poist ar Ardchaighdeán chun sraith beart nithiúil reachtach agus neamhreachtach a chur san áireamh lena gcuirfear feabhas follasach ar dhálaí oibre, sláinte agus sábháilteacht, cumhdach cómhargála agus oiliúint agus scileanna oibrithe agus daoine féinfhostaithe; á chur i bhfáth go dtugtar deis leis na bearta sin freisin chun tacú le fostóirí an Aontais, go háirithe FBManna, a n-iomaíochas a choinneáil agus a fheabhsú trí chreat soiléir a chur ar fáil chun athruithe i gcomhpháirtíocht le hoibrithe a thuar agus a bhainistiú agus chun infheistíocht a dhéanamh i ngairmoideachas agus gairmoiliúint (VET), in uas-sciliú agus in athsciliú oibrithe chun aghaidh a thabhairt ar ghanntanais scileanna agus saothair a chuireann bac ar tháirgiúlacht agus fás;
3.	á iarraidh ar an gCoimisiún, tar éis dul i gcomhairle leis na comhpháirtithe sóisialta, treoir a mholadh chun aistriú cóir a áirithiú sa domhan oibre agus chun aistriú an Aontais chuig geilleagar inbhuanaithe, aeráidneodrach agus digiteach a éascú; á chreidiúint gur cheart go n-áireofaí sa treoir sin bearta chun an méid seo a leanas, inter alia, a áirithiú:
(a)	creat tiomnaithe chun athruithe a réamh-mheas agus a bhainistiú trí oibrithe agus a n-ionadaithe a chur ar an eolas agus dul i gcomhairle leo go tráthúil, tríd an idirphlé sóisialta agus tríd an gcómhargáil;
(b)	ceart aonair chun oiliúna saor in aisce d’oibrithe le linn uaireanta oibre;
(c)	straitéisí náisiúnta um aistriú cóir a bhunú;
(d)	cláir thacaíochta gnó a fhorbairt agus pleananna um aistriú ar leibhéal an fhiontair a chur chun cinn;
(e)	struchtúr faireacháin lenar féidir fadbhreathnaitheacht straitéiseach a sholáthar;
4.	á thabhairt chun suntais go bhfuil réamhaíocht agus bainistiú an athraithe ríthábhachtach d’fhostóirí agus d’oibrithe araon chun dul i ngleic go rathúil leis an aistriú glas agus chun déileáil go héifeachtach leis na dúshláin eacnamaíocha a eascraíonn as teagmhais dhíobhálacha gheopholaitiúla; á chur i bhfáth gur féidir le pleanáil aistrithe iomarcaíochtaí a chosc go réamhghníomhach, athléimneacht fhadtéarmach a chothú i ngnó agus an úsáid is fearr is féidir a bhaint as na hacmhainní atá ar fáil; ag cur béim ar an bhfíoras nach mór pleananna a fhorbairt faoi chuimsiú an idirphlé shóisialta, agus lánurraim á tabhairt don cheart chun faisnéise agus chun dul i gcomhairle; á iarraidh, i ndáil leis sin, go ndéanfaí athbhreithniú ar an gcreat reachtach maidir le faisnéis agus comhairliúchán chun a áirithiú go mbeidh sé oiriúnach don fheidhm i gcomhthéacs an dá aistriú; á chur i bhfáth gur gá dreasachtaí a chur ar fáil do ghnólachtaí chun a bpleananna aistrithe féin a bhunú;
5.	á thabhairt chun suntais nach féidir an ganntanas oibrithe oilte a laghdú go fóinteach ach amháin trí aghaidh a thabhairt ar infhaighteacht agus inrochtaineacht deiseanna oiliúna; á thabhairt chun suntais gurb iad sceideal oiliúna, freagrachtaí teaghlaigh agus costais na bpríomhbhacainní d’oibrithe atá toilteanach páirt a ghlacadh in oiliúint bhreise[footnoteRef:7]; á chreidiúint go láidir gur féidir le ceart aonair chun oiliúna saor in aisce d’oibrithe agus le linn uaireanta oibre na bacainní sin d’oibrithe a shárú agus soláthar intuartha agus cobhsaí oibrithe oilte a áirithiú d’fhostóirí; [7:  Fostaíocht agus Forbairtí Sóisialta san Eoraip 2024, an Coimisiún Eorpach, lch. 20] 

6.	á chur i bhfáth gur gá do na Ballstáit tacú le gnólachtaí agus le hoibrithe trí straitéisí agus beartais fhoriomlána a leagan amach le haghaidh aistriú cothrom ar an leibhéal náisiúnta; á thabhairt chun suntais gur cheart do straitéisí náisiúnta den sórt sin tionchar na n-aistrithe ar earnálacha aonair agus ar an lucht saothair a shainaithint agus gur cheart réimse cuimsitheach agus trasearnálach beart a leagan amach chun an tionchar a mhaolú; á chur i bhfios go láidir a thábhachtaí atá sé fís agus straitéis fhadtéarmach a fhorbairt don aistriú eacnamaíoch áitiúil trí pháirt a thabhairt do ghníomhaithe poiblí agus príobháideacha agus don tsochaí shibhialta; á chur i bhfáth go bhfuil gá le hinfheistíochtaí díreacha sa nuálaíocht agus le tarraingteacht réigiúnach a fheabhsú trí bhonneagar, seirbhísí poiblí agus áiseanna a uasghrádú chun oibrithe a choinneáil agus poist ar ardchaighdeán a chruthú;
7.	á mheabhrú gurb iad FBManna na príomhghineadóirí d’fhostaíocht áitiúil mharthanach; á chur i bhfáth gur gá rochtain ar chistiú aistrithe a éascú do FBManna, lena n-áirítear trí shocruithe braislithe a cheadú chun rochtain a fháil ar chistí agus ar chúnamh teicniúil chun dearadh agus comhlíonadh tionscadal a threorú; ag tathant ar na Ballstáit agus ar na húdaráis réigiúnacha cláir tacaíochta gnó a bhunú agus a neartú sna réigiúin atá buailte chun cabhrú le gnólachtaí nuathionscanta agus FBManna fás agus rath a bhaint amach; á thabhairt chun suntais gur féidir le dreasachtaí infheistíochta cabhrú le gnólachtaí a mhealladh chuig réigiúin leochaileacha;
8.	ag tabhairt dá haire go bhfuil easpa sonraí cruinne ann maidir le líon na bpost a cailleadh, a cruthaíodh nó a raibh tionchar ag an dá aistriú orthu; á chur i bhfios go láidir a thábhachtaí atá sé athruithe i margadh an tsaothair agus treochtaí i riachtanais scileanna a thuar le haghaidh freagairtí beartais éifeachtacha; á iarraidh go mbunófaí Faireachlann lánfheidhme AE um Aistriú Cóir chun sonraí ábhartha a bhailiú agus anailís a dhéanamh ar thionchar na mbeartas aistrithe;
9.	á iarraidh go mbeadh Ciste athchóirithe um Aistriú Cóir ag gabháil leis an treoir atá beartaithe don chlárthréimhse tar éis 2027, lena n-áiritheofar go bhfeidhmeoidh sé faoi phrionsabail bainistíochta comhroinnte agus comhpháirtíochta le buiséad méadaithe; á chur i bhfáth gur cheart go dtacódh an Ciste nua le fostóirí ceart na n-oibrithe chun oiliúna a chur ar fáil chomh maith le pleananna aistrithe a chur i bhfeidhm ar leibhéal na bhfiontar; ag tathant go n-áireofaí coinníollachtaí sóisialta sa chistiú aistrithe chun tacú leis an gcuimsiú;
10.	á iarraidh ar na Ballstáit cistiú leordhóthanach a áirithiú do scileanna ar ardchaighdeán agus do chláir ghairmoiliúna mar infheistíocht fhadtéarmach i dtáirgiúlacht, i bhfás agus in iomaíochas oibrithe agus gnólachtaí; á iarraidh ar na Ballstáit, le tacaíocht ón gCoimisiún, ionstraimí an Aontais atá ann cheana a ghiaráil go straitéiseach chun Aontas na Scileanna a chur chun feidhme, go háirithe an Ráthaíocht Scileanna; á iarraidh ar na Ballstáit méadú a dhéanamh ar an úsáid a bhaintear as ioncam ón Scéim Trádála Astaíochtaí náisiúnta chun oiliúint a chur ar oibrithe agus chun saothar athdháileadh; á iarraidh ar an gCoimisiún iniúchadh a dhéanamh agus treoir a eisiúint maidir leis an gcaoi ar féidir le comhpháirtíochtaí poiblí-príobháideacha idir na Ballstáit agus fiontair oiliúint, athsciliú agus uas-sciliú oibrithe a chistiú, go háirithe an ceart chun oiliúna d’oibrithe aonair;
11.	á thabhairt chun suntais go bhfuil líontáin sábhála shóisialta agus córais cosanta sóisialta láidre bunriachtanach chun tacú le hoibrithe le linn tréimhsí aistrithe; á iarraidh ar na Ballstáit a gcórais agus a seirbhísí cosanta sóisialta a nuachóiriú agus a neartú chun athléimneacht a áirithiú i gcoinne suaití a eascraíonn as an dá aistriú a bhfuil tionchar acu ar mhargadh an tsaothair;
12.	á chur i bhfáth go mbeidh an tionchar ar an bhfostaíocht éagsúil ar fud na réigiún agus na bpobal; á thabhairt chun suntais, ina leith sin, gur gá saoránaigh agus geallsealbhóirí áitiúla a tharraingt isteach agus a chumhachtú chun bheith ina ngníomhaithe gníomhacha san aistriú; á chur i bhfáth nach mór d’údaráis phoiblí dul i mbun comhairliúchán agus comhar straitéiseach leis na comhpháirtithe sóisialta le linn bhainistiú an aistrithe; á chur i bhfáth gur féidir rannpháirtíocht fhóinteach a áirithiú trí chomhairliúcháin luathchéime agus trí shainorduithe soiléire agus cearta vótála do chomhpháirtithe sóisialta, do FBManna, don tsochaí shibhialta agus don óige i gcomhlachtaí comhordaithe réigiúnacha;
13.	á iarraidh go dtíolacfaidh an Coimisiún, faoin 31 Eanáir 2027, ar bhonn Airteagal 153(2), pointe (b), i gcomhar le hAirteagal 153 (1), pointí (a), (b), (e) agus (h) CFAE, togra le haghaidh Treoir maidir leis an aistriú cóir sa domhan oibre, ag leanúint na moltaí a leagtar amach san Iarscríbhinn a ghabhann leis seo;
14.	á mheas gur cheart na himpleachtaí airgeadais a bheadh ag an togra atá iarrtha a chumhdach leis na leithdháiltí buiséadacha atá ann cheana;
15.	á threorú dá hUachtarán an rún seo agus na moltaí a ghabhann leis a chur ar aghaidh chuig an gCoimisiún agus chuig an gComhairle. 

[bookmark: _Toc208493784]IARSCRÍBHINN A GHABHANN LEIS AN TAIRISCINT I gCOMHAIR RÚIN:
MOLTAÍ I dTAOBH INNEACHAR AN TOGRA ARNA IARRAIDH
Treoir Eorpach maidir leis an aistriú cóir sa domhan oibre: cruthú post a áirithiú agus geilleagair áitiúla a athbheochan
Measann Parlaimint na hEorpa gur cheart don togra reachtach a bheidh ann amach anseo le haghaidh ‘treoir maidir leis an aistriú cóir sa domhan oibre: cruthú post a áirithiú agus geilleagair áitiúla a athbheochan’ na prionsabail agus na haidhmeanna seo a leanas a leanúint:
Moladh 1: Cuspóir ginearálta an togra
Is é cuspóir ginearálta an togra creat de chuid an Aontais a bhunú de bhearta beartais is féidir a chur i bhfeidhm i réigiúin a ndéanann an faistriú glas agus an t-aistriú digiteach difear dóibh d’fhonn aistriú atá cothrom agus cuimsitheach go sóisialta agus cruthú post ar ardchaighdeán a áirithiú. 
Moladh 2: Foirm an togra
Ba cheart an togra a bheith i bhfoirm Treorach.
Mar gheall ar an ngá atá le pacáiste cuimsitheach beart is gá chun an cuspóir sin a bhaint amach, ba cheart go n-áireofaí sa togra gnéithe sna réimsí seo a leanas:
(a)	dálaí oibre;
(b)	lánpháirtiú daoine atá eisiata ó mhargadh an tsaothair;
(c)	oibrithe a chur ar an eolas agus dul i gcomhairle leo;
(d)	an timpeallacht oibre a fheabhsú d’fhonn sláinte agus sábháilteacht oibrithe a chosaint; 
Moladh 3: Ábhar an togra
Ba cheart don togra díriú ar na bearta beartais seo a leanas:
(a)	creat tiomnaithe a bhunú chun athruithe sna réigiúin agus sna hearnálacha a bhfuil aistrithe rompu a réamh-mheas agus a bhainistiú bunaithe ar phrionsabail na faisnéise agus an chomhairliúcháin, an idirphlé shóisialta agus na cómhargála;
(b)	a áirithiú, ar bhonn athbhreithniú ar an gcreat reachtach, go gcuirfear ceart na n‑oibrithe agus na n-ionadaithe chun faisnéise agus chun dul i gcomhairle i bhfeidhm go héifeachtach i gcomhthéacs aistrithe;
(c)	ceart aonair a bhunú chun oiliúint saor in aisce a fháil d’oibrithe agus le linn uaireanta oibre;
(d)	straitéisí náisiúnta um aistriú cóir a bhunú, agus béim ar leith á leagan ar fhís fhadtéarmach a fhorbairt do gheilleagair áitiúla agus don lucht saothair i ngach réigiún lena mbaineann;
(e)	cláir thacaíochta a fhorbairt do ghnólachtaí, go háirithe FBManna agus gníomhaithe áitiúla chun cruthú post áitiúil a spreagadh;
(f)	a áirithiú go ndéanfar soláthar agus éileamh saothair agus scileanna a mheaitseáil trí úsáid chomhcheangailte a bhaint as faisnéis faoin margadh saothair, comhar feabhsaithe idir gníomhaithe áitiúla agus soláthraithe oiliúna, agus pleananna um aistriú ar leibhéal cuideachta a chur chun cinn;
(g)	struchtúr faireacháin a fhorbairt chun fadbhreathnaitheacht straitéiseach a sholáthar maidir le tionchair aistrithe agus forbairtí i margadh an tsaothair.

	1. Ionadaithe leasa a thagann faoi raon feidhme an Chomhaontaithe Idirinstitiúidigh maidir le clár trédhearcachta sainordaitheach

	Cónaidhm Eorpach na gCeardchumann (CEC)

	2. Ionadaithe ó údaráis phoiblí tríú tíortha, lena n-áirítear a misin taidhleoireachta agus a n-ambasáidí

	-


Is faoi fhreagracht eisiach an rapóirtéara a dhéantar an liosta thuas a tharraingt suas.
I gcás ina sainaithnítear daoine nádúrtha ar an liosta de réir a n-ainm, a bhfeidhme nó an dá cheann, dearbhaíonn an rapóirtéir go ndearna sí Fógra Cosanta Sonraí Pharlaimint na hEorpa Uimh. 484 (https://www.europarl.europa.eu/data-protect/index.do) a chur faoi bhráid na ndaoine nádúrtha lena mbaineann, ar fógra é lena leagtar amach na coinníollacha is infheidhme maidir le próiseáil a sonraí pearsanta agus na cearta a bhaineann leis an bpróiseáil sin.

